En ekstra tør juni koster lige nu en landmand fra Vesthimmerland 30.000 kroner om dagen, fordi hans afgrøder bliver mindre og mindre værd.

Landmand Rene Lund Hansen kan kun se til mens rapsen bliver mere og mere gul på hans marker i Vesthimmerland. En ekstra tør juni har fået afgrøderne til at udtørre. Noget der kan koste dyrt, hvis ikke der snart kommer vand ned fra oven. - Jeg taber cirka halvtreds kroner for hver hektar om dagen. Det betyder, at jeg lige nu taber cirka 30.000 hver dag det ikke regner, forklarer han. I følge DMI er der kun faldet 19 millimeter regn i Nordjylland i juni mod normalt 53 millimeter. De manglende nedbør betyder samtidig, at afgrøderne modnes før tid. Jens Elbæk, der er planteavlskonsulent hos Landbo-Nord, vurderer derfor, at høsten i år kan komme rekord-tidligt. - Hvis der ikke kommer mere vand, så vil vi se de første mejetærskere på markerne i løbet af næste uge flere steder i Nordjylland. Det er mindst en uge tidligere, end noget vi har hørt om før, siger han. Det er specielt området omkring Fjerritslev, som mangler vand i øjeblikket.